বিতর্ক যেখানে। দিয়েগো মারাদোনাও সেখানে। ফুটবলার জীবনে বহুবার তিনি ঝামেলায় জড়িয়েছেন। হাল আমলেও ফুটবলের রাজপুত্রকে তা়ড়া করে বেড়াচ্ছে বিতর্ক আর বিতর্ক। 
এ বার বান্ধবী রোকিও অলিভিয়েরার সঙ্গেই ঝামেলায় জড়িয়ে পড়লেন মারাদোনা। ঝামেলা এতটাই গড়ায় যে, শেষমেশ পুলিশকে ডাকতে হয়। উয়েফা চ্যাম্পিয়ন্স লিগে নাপোলির জন্য অপেক্ষা করছে রিয়াল মাদ্রিদ। ইতালির ক্লাবটিকে সমর্থন করার জন্যই মাদ্রিদে পা রেখেছেন মারাদোনা। এই নাপোলি ক্লাবেই আগে খেলেছিলেন মারাদোনা। বাঁ পায়ের মহানায়কের জন্যই নাপোলি উঠে এসেছে পাদপ্রদীপের আলোয়। ইতালির ক্লাবটির প্রধান কর্তার অনুরোধেই মাদ্রিদে এসেছেন আর্জেন্তাইন মহানায়ক। 
আরও পড়ুন
বিশ্বকাপ না জিতলেও মেসি সর্বকালের সেরা, বলে দিলেন মারাদোনা
হারিয়ে গেল মারাদোনার পায়ের ছাপ! নোবেলের মতোই বাংলা থেকে চুরি?
বান্ধবী রোকিওর সঙ্গে মাদ্রিদের একটি নামী হোটেলে উঠেছেন মেক্সিকো বিশ্বকাপের নায়ক। বান্ধবীর সঙ্গে প্রেম ভালবাসায় মেতে উঠলেও হঠাৎই মারাদোনার ‘কুখ্যাত’ মেজাজ চড়ে যায়। শুরু হয়ে যায় রোকিওর সঙ্গে ‘‌উত্তপ্ত বাদানুবাদ’। একসময়ে রোকিওই পুলিশকে ফোন করে ডেকে নেন হোটেলে। পুলিশ হোটেলে এলে মারাদোনার বান্ধবী জানান, তিনি আক্রান্ত। মারাদোনা ও রোকিওকে জিজ্ঞাসা করার পরে পুলিশ বুঝতে পারে বিষয়টি গুরুতর নয়। তাই পুলিশের তরফে কোনও ব্যবস্থাই নেওয়া হয়নি। পুলিশি জেরায় মারাদোনা বা রোকিও কেউই একে অপরের নামে অভিযোগ করেননি। ঘণ্টাদুয়েক হোটেলে থাকার পরে চলে যায় পুলিশ। 
এখানেই বিতর্কের শেষ নয়। স্প্যানিশ টেলিভিশন চ্যানেলের এক সাংবাদিক খবর সংগ্রহ করতে এসে মারাদোনার সঙ্গে কথা কাটাকাটিতে জড়িয়ে পড়েন। সেই সাংবাদিকটি বলেছেন, মারাদোনাই তাঁকে হেনস্থা করেছেন।